Ego Guillelmus decanus, et universum Autissiodorensis ecclesie capitulum: notum facimus tam presentibus, quam futuris, quod cum olim bone memorie D. Hugo Autissiodorensis episcopus in capella sua que fundata est apud Autissiod. in majori ecclesia, in honore sancte et individue Trinitatis instituisset canonicos et prebendas, et postmodum per Dominum Patrem et Dominum Guillelmum episcopum Autissiodorensem qui modo sedet, ordinate fuerint prebende predicte. Nos pium ipsorum attendentes circa Dominicum officium propositum, ordinationem factam super dictis prebendis a prefato venerabili patre D. Guillelmo episcopo nostro sicut in ejus authentico continetur rescripto, ratam habemus et gratam, et presentium communimus testimonio litterarum, authenticum quidem episcopi nominati litteris nostris dignum duximus apponendum quod tale est. Guillelmus Dei gratia Autissiod. episcopus, omnibus presentes litteras inspecturis, in Domino salutem. Noverint universi quod cum bone memorie Hugo Autissiodorensis episcopus venerabilis pater et Dominus antecessor noster tanquam qui sollicitus fuit cultum divinum semper ampliare in capella sua que fundata est apud Autissiodorum in majori ecclesia, in honore sancte et individue Trinitatis, constituisset canonicos ibidem Deo servientes, et assignasset eisdem redditus quosdam qui erant de episcopatu, et sine assensu capituli; propter quod talis donatio in posterum poterat revocari: nos qui ei successimus, licet indigni, devotam ejus attendentes voluntatem, et eandem acceptantes, dictis canonicis qui modo quatuor sunt numero in futurum per nos plures futuri, Domino annuente, ad presens assignavimus duodecim libras Autissiodorensis monete in nummis Pentecostalibus de Varziaco, ut unusquisque sexaginta solidos infra octavas Pentecostes percipiat annuatim; donavimus etiam eisdem decimas quas emimus a Domina Lugua relicta Sevini militis de Longo Campo. Preterea cum canonici S. Amatoris ab antiquo habuissent singulis annis duodecim modios vini in cellario episcopi, et dedissemus eis alios redditus, et sic nobis acquisissemus illos duodecim modios sic acquisitos, donavimus capelle nostre et canonicis supradictis ibidem servientibus duodecim alios modios vini, ut quisque habeat sex modios vini, quatuor rubei et duos albi annuatim in cellario episcopi recipiendos. Adjecimus etiam ...... S. Bartholomei et pertinentias ejus, sicut et antecessor noster adjecerat, ut proventus inde venientes, eis veniant in commune. Donavimus etiam eisdem ut quisque eorum recipiat annuatim duos bichetos fabe in grangia nostra recipiendos. Hec ad presens ordinavimus, adhuc Domino annuente, plenius ordinaturi. Actum anno Domini, M. CC. XIII, mense Maio. Ut autem istud in posterum revocari non possit, presentem paginam consensus nostri fecimus annotari, et sigilli nostri munimine roborari. Actum anno Domini millesimo ducentesimo quinto decimo, mense augusto.